**Moj dan s Perom Vragecom**

Otvorio sam oči. Topli krevet govorio mi je da ih ponovo zatvorim i nastavim spavati. No, sunce, čije su se tople zrake uvlačile u moju sobu, govorilo mi je drugačije. Moje svakodnevno jutro. Prerano i pospano, a istovremeno tako puno života.

Danas je veliki dan. Utakmica svih utakmica. Veliki derbi na Maksimiru. Dinamo i Hajduk. Utakmica koja se dugo čekala. Predivan dan, krcate tribine, odlični nogometaši. Moj dan iz snova.

Onako pospan i omamljen suncem, a istovremeno pun adrenalina, krenem prema kupaonici. Još nisam ni zakoračio u dnevni boravak, kad ono… iznenađenje. U mom dnevnom boravku sjedi Pero Vragec. Glavom i bradom. Nogometaš Dinama. Plavi deset. Poznati Smogovac. Zagrebački fakin.

Sav snen, misleći da još uvijek spavam i sanjam, protrljam oči i počnem ih polako otvarati. Neki čudan osjećaj navlačio mi je zebnju i strah da Pere neće biti tu kad ih otvorim. Otvorim ih ja, kad ono…, moj Pero je još uvijek tu.

„Napokon si se probudio,“ kaže on.

„Bilo je i vrijeme, pospanac jedan,“ reče.

Nisam znao što reći. Odjurio sam u kupaonicu misleći da još uvijek sanjam. Nekako sam obavio tu jutarnju higijenu i krenuo prema dnevnom boravku gotovo siguran da je sve ono bilo prelijepo da bi bilo istinito. Otvorim vrata, a moj Vragec i dalje sjedi za stolom.

 Vidjevši moju zbunjenost i zaprepaštenost, pozove me k sebi. Sav hipnotiziran i trapav, nekako se dovučem do stola i sjednem. Za mene, onako iznutra dinamovski plavog, prepunog snova plave boje, plavog maksimirskog dečka, to je bio trenutak života. Pravi igrač Dinama u mome domu. On i ja sami…

 Pribrao sam se. Zajedno smo, uz ugodni razgovor, doručkovali. Pero se prema meni odnosio kao da se poznajemo sto godina. Ustvari, odnosio se prema meni kao prema svom suigraču. Baš sam bio faca.

 Nekako, družeći se s Perom, i ja sam postajao sve više igrač Dinama. I ja sam počeo taj veliki današnji derbi doživljavati na poseban, igrački način. S vremenom, uz razgovor s Perom shvatio sam; pa i ja danas nastupam. Rame uz rame s Perom Vragecom.

 Odmah nakon doručka počeli smo zajedničku pripremu za utakmicu. Hajduk zaslužuje sve poštovanje. Protivnik je koji je uvijek težak. I u Zagrebu, i u Splitu.

 U deset sati bilo je okupljanje na stadionu. Tako je odredio trener. A kad trener nešto kaže, to je onda zakon.

Soba za sastanke maksimirskog stadiona bila je prekrasna. Obojena u plavo, s fotografijama Dinamovih legendi po zidovima i velikim, velikim Dinamovim grbom i zastavom u središnjem dijelu. Počeli smo dolaziti. Modrić, Mandžukić, Badelj, Rog, Pjaca, Kovačić, ja, Sammir, Soudani i ostali. Svatko sa svojim mislima i koncentracijom na ono što nas očekuje popodne. Pogledam svog Peru Vrageca. Kad ono… Oko Pere Vrageca sve neki drugi suigrači. Stinčić, Zajec, Mlinarić, Kranjčar, Deverić, Cerin, Cvetkovići, Bošnjak, Hohnjec. Pogledam po zidovima…, isti grb i ista zastava, sve isto, ali godina… Godina nije više bila 2017., već 1982. S upitnikom iznad glave pogledam svog Smogovca. Pero se samo nasmijao i kratko mi rekao:

„Mali, to je to, danas ćeš živjeti nešto što je živio tvoj tata nekada davno.“

Nisam ga puno razumio, ali ti Perini suigrači su mi se, onako na prvu, činili sasvim OK. Naravno, ni moji nisu bili loši.

I tada je počelo. Gledamo sa strane Mandžukić, Modrić, Kovačić, ja, Badelj, Rog i ostali. U dvoranu za sastanke ulazi neki tip. Na prvu se vidi da je velika faca. Odijelo i bijeli šal oko vrata. Ćiro. Tako su ga svi zvali. Dvadesetak minuta Ćirinog monologa. Tresla se dvorana, pucala su stakla. Kad je završio, nekako mi se činilo da su svi ti Kranjčari, Deverići, Mlinarići, Vrageci, Cerini i ostali, pola metra viši. I moj Pero je nekako narastao. Sigurno dvadesetak centimetara. Tada me je pogledao i, onako fakinski, namignuo mi. U tom sam trenutku znao. Hajduk sigurno pada.

Sa stadiona smo otišli u hotel na ručak. Naša standardna baza prije svake velike utakmice. A današnja je to svakako bila.

Zajednički ručak bio je izvrstan. Dvije generacije plavih majstora na okupu. I Pero Vragec i ja s njima. Nakon ručka obavezni odmor. Pero i ja imali smo hotelsku sobu broj 106. Koje li simbolike! On nosi desetku na leđima, ja šesticu. Pozitivna nervoza, adrenalin, napetost i velika želja osjećali su se u zraku i na svakom koraku.

I tada je krenulo ono pravo. Busom smo krenuli k stadionu. Pero i ja mahali smo putem navijačima „naoružanima“ zastavama, šalovima, dresovima... Činilo mi se da je naš Zagreb cijeli obojen u plavo. Iako mi ništa nije bilo jasno i činilo mi se da sam jednom nogom u sadašnjosti, a drugom u nekim drugim, meni nepoznatim vremenima, uživao sam u svakom djeliću tog čarobnog trenutka. Uživao sam i u prijateljstvu i druženju sa svojim Perom Vragecom. Da nije bilo njega, ne bi bilo ni te čarolije.

Stigli smo i na naš Maksimir. Puno puta sam bio tamo. No, ovaj puta mi je taj Maksimir bio nekako drugačiji. Možda ne na oko tako lijep, ali s onim prepunim tribinama, navijačkom pjesmom, energijom, zračio je nekim posebnim nogometnim nabojem. Sličio je vulkanu pred erupciju. Plavom vulkanu.

Ulazak u svlačionicu bio je poseban. Svaki igrač zna da je svlačionica sveto mjesto nogometa. Onako plava i velika bila je istovremeno i topla i zastrašujuća. Od spoznaje gdje sam i tko je sve kroz Dinamovu povijest bio u toj svlačionici, tijelom su mi prošli trnci i dlake na rukama su mi se podigle. Ostao sam bez riječi.

Pero je bio pokraj mene. Pogledao sam ga. Njemu je sve to bila rutina, svakodnevica. Kao i ostalim njegovim suigračima; Kranjčaru, Mlinariću, Deveriću, Cerinu… Svima njima. Nikakvog straha, samo velika želja za pobjedom. Modrić, Mandžukić, Kovačić, ja…, gledali smo to s nekim posebnim uvažavanjem. Nije da mi nismo odigrali more velikih utakmica, ali ovo… Ovo je bilo nekako drugačije.

Pero mi je ponovo namignuo. Dobro sam se osjećao kao dio te priče. Obukli smo naše dresove. Zategnuli mišiće. Lupili kopačkama o pod. Stavili smo glave „na kup“. Krenuli smo prema izlazu na teren. Neosvojivom maksimirskom travnjaku.

Korak po korak, koračao sam sa svojim Perom Vragecom. Smogovac i ja. Koraci su svima nama bili čvrsti, snažni, odlučni. Tunel, stepenice i izlaz na nogometnu pozornicu. Sjaj reflektora i huk tribina. Utakmica tek što je počela, a već smo vodili 1:0. Toliko smo snage dobili od našeg Zagreba, naših tribina i naše plave boje.

O samoj utakmici neću puno. Pobijedili smo 3:0. Dva puta Vragec i jednom Mlinarić. Odlična igra plavog stroja. Hajduka nigdje.

Nakon utakmice veliko slavlje. Prvo s navijačima na travnjaku, a poslije samo naše, u našoj svlačionici. Pjesma se mogla čuti do Sljemena. Pjesma pobjednika.

Vragec i ja proslavili smo i njegova dva gola i pobjedu našeg Dinama. Bio je odličan. U svakom trenutku i na svakom dijelu terena. Baš ne razumijem i nije mi jasno, ali cijelo sam vrijeme osjećao kako s Vragecom igram i ja. Svaki njegov dodir lopte, svaki udarac prema golu, svako dodavanje, svaki klizeći start. Sve što je napravio Vragec, kao da sam napravio i ja.

Poslije veličanstvenog slavlja uslijedio je zajednički oporavak u bazenu i obilna večera. Toliko smo se svi potrošili da je večera nestala u trenu. Nakon večere krenuli smo svatko svojoj kući. Prijateljski zagrljaj, čvrst pogled, stisnuta šaka i neizgovoreni „idemo dalje“, pokazali su tko će dobiti sve utakmice do kraja i biti prvak.

Vragec me odvezao kući. Sutra u 10 je trening. Dogovorili smo da će doći po mene i da ćemo ići zajedno. Izvrsno.

Tek što sam ušao u kuću, već sam, onako slomljen, pao u krevet. Gledajući kroz zatvorene oči, vrtio sam film današnjeg dana. Bilo je veličanstveno. Vragec i ja. Cijeli dan. I pobjeda našeg Dinama u nečemu za mene još nedoživljenom. I neke nove face za mene. Neki Stinčići, Zajeci, Mlinarići, Kranjčari, Deverići, Cerini, Cvetkovići, Bošnjaci, Hohnjeci. I neki Ćiro s bijelim šalom. I neka 1982. godina. Ne shvaćam baš, ali bilo je neponovljivo. Usnuo sam. Ne znam ni sam kada.

„Sandro, Sandro… Sandro, Sandro, diži se…“ čuo sam nekako iz daljine i prigušeno. I tako nekoliko puta.

„Sandro, diži se, zakasnit ćeš…“ ponovilo se još nekoliko puta.

„Majko mila, zakasnit ću na trening u 10,“ pomislio sam sav u snu i onako pospan. „Ne smijem dopustiti da me moj Pero Vragec čeka.“

Razvukao sam usne u lagani i blaženi osmijeh i počeo sam otvarati oči, očekujući lik mog Smogovca kako me budi. Otvorim oči i…šok. U mene zure dva buljava stara oka skrivena iza debelih naočala.

„Odmah ustani, moraš u školu, zakasnit ćeš na bus,“ viče nervozna baka. Kakva škola i kakav sad bus? U 10 je trening, dolazi Pero, a čekaju nas Ćiro, Zeko, Mlinka, Štef…

I da vam ne pričam detalje… Naravno, između škole i treninga u 10, ja sam završio u školi. Koja tragedija!

Nisam odmah shvatio o čemu se tu sve skupa radilo, ali mi se s vremenom sve posložilo. Snovi su predivna stvar. Odvedu te u neslućena vremena i događaje. Ali snovi, nažalost, nisu stvarnost.

No, nema veze, proveo sam jedan dan, svoj neponovljivi dan, s Perom Vragecom, zagrebačkim Smogovcem, u nekoj dalekoj 1982. godini, s nekim fantastičnim igračima, na nekom drugačijem stadionu, s nekim drugim, pravim navijačima. Hvala Peri na tome.

Sve sam to ispričao svom tati. Tata puno zna o nogometu. I o onom nekadašnjem, i o ovom današnjem. Nisam siguran, ali mi se čini da sam na spomen te 1982., Zeke, Mlinke, Štefa, Ćire, Dinamovih navijača, punog stadiona, vidio neku sjetu i žal u njegovom oku. Ili je to bila samo njegova tužna spoznaja da ja neću imati prilike doživjeti na pravi način ta predivna nogometna vremena kada je nogometna lopta bila glavna, a nogomet se igrao zbog navijača.

**Dinamo, 7. razred**